
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Gynybos resursų agentūros prie Krašto apsaugos ministerijos (toliau – Perkančioji organizacija) pirkimo Nr. 9530224 „2 t šakinis krautuvas“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra.
Prevencine tvarka peržiūrėjusi Pirkimo dokumentus ir susipažinusi su Perkančiosios organizacijos atsakymais į Tarnybos pateiktus klausimus, taip pat įvertinusi viešai Centrinėje viešųjų pirkimų informacinėje sistemoje (toliau – CVP IS) skelbiamą informaciją, atsižvelgdama į galiojantį teisinį reglamentavimą, Tarnyba teikia rekomendacijas (toliau – Rekomendacija) dėl Pirkimo dokumentų nuostatų.

1. Dėl pasiūlymų vertinimo kriterijų ir tvarkos

Pirkimo specialiųjų sąlygų 7 priede „Pasiūlymų vertinimo kriterijai ir sąlygos“, nustatytas kainos kriterijus (kriterijaus lyginamasis svoris ekonominio naudingumo įvertinime 70 iš 100) bei kokybės kriterijai (didžiausia keliamoji galia tonomis (T – 10 balų); variklio gali kW (V – 5 balai), serviso inžinieriaus reakcijos laikas val. (RL – 10 balų), garantija (G – 5 balai), (kokybės kriterijų lyginamasis svoris ekonominio naudingumo įvertinime 30 iš 100).
Tarnybai paprašius pagrįsti kokiais motyvais, poreikio analize ar kitais objektyviais argumentais buvo remtasi nustatant konkrečius pasirinktus kokybės kriterijus, būtent tokį kainos ir kokybės kriterijų santykį bei atskirų kokybinių kriterijų lyginamuosius svorius bei paaiškinti, kaip pasirinkti kokybės kriterijai bei nustatyti svoriai atspindi perkamo objekto svarbiausias savybes ir sudaro sąlygas objektyviai išrinkti ekonomiškai naudingiausią pasiūlymą, perkančioji organizacija Tarnybai pateikė paaiškinimus. Grįsdama  serviso inžinieriaus reakcijos laiką (val.), Perkančioji organizacija nurodė:  „<...> Šis kriterijus pasirinktas dėl tiesioginės įtakos krautuvo prastovų trukmei. Sugedus krautuvui, operatyvus serviso inžinieriaus reagavimas leidžia greičiau nustatyti gedimą ir pradėti jo šalinimą, todėl mažėja neplanuotų prastovų rizika ir su jomis susiję Lietuvos kariuomenės dalinio logistinių pajėgumų sutrikimai. Vertinamas ne vien techninės priežiūros faktas, bet būtent tiekėjo gebėjimas užtikrinti savalaikį aptarnavimą. <...>“.
Tarnyba pažymi, kad Perkančioji organizacija, nusprendusi vykdyti pirkimą pagal ekonomiškai naudingiausio pasiūlymo vertinimo kriterijus, kuriame ekonomiškai naudingiausias pasiūlymas išrenkamas ne tik pagal kainą, bet ir kokybės kriterijus, turi ne tik įvertinti, ar pasirinkti ekonomiškai naudingiausio pasiūlymo vertinimo kriterijai atspindi potencialią ekonominę naudą, ar bus pasiekti konkretūs pirkimo tikslai, ir tokius sprendimus motyvuoti iki viešojo pirkimo pradžios, t. y. turėti pagrindžiančius dokumentus (pvz., pirkimo paraiškoje, Viešųjų pirkimų komisijos posėdžio protokole ar kituose dokumentuose), dėl kokių priežasčių pasirinkti vieni ar kiti ekonomiškai naudingiausio pasiūlymo vertinimo kriterijai, jų parametrai, bet ir turėti objektyvius pagrindimus, kodėl jiems suteikti vieni ar kiti lyginamieji svoriai ir kokia jų įtaka perkamo objekto naudojimo efektyvumui bei potencialiai ekonominei naudai. 
Akcentuotina, jog vadovaujantis Įstatymo 55 straipsnio 5 dalimi, pasirinkti pasiūlymų vertinimo kriterijai neturi Perkančiajai organizacijai suteikti neribotos pasirinkimo laisvės ir turi užtikrinti veiksmingą tiekėjų konkurenciją. Kartu pažymėtina, jog kainos ir kokybės santykis parodo kiek Perkančiajai organizacijai yra svarbi kokybė (šiuo atveju pasirinkti techniniai, funkciniai parametrai), t. y. kiek Perkančioji organizacija pasirengusi sumokėti už kokybės kriterijus ir paprastai tikrinamas simuliacijos metodu[footnoteRef:1]. [1:  Mokomoji kainos ir kokybės santykio formulių skaičiuoklė: Gairės ir rekomendacijos (pirkimų vykdytojams).] 

Atlikus Pirkimo sąlygose pasirinkto kainos ir kokybės santykio patikrinimą simuliacijų metodu nustatyta, jog Perkančiosios organizacijos pasirinktas kokybės kriterijų reikšmingumas, pagal Pirkimo vertę, pinigine išraiška yra apie _____[footnoteRef:2] Eur be PVM (10 balų kriterijaus vertė yra apie _____ Eur be PVM (1 prekės vienetui – _____ Eur be PVM), o 5 balų kriterijaus vertė pinigine išraiška yra _____ Eur be PVM (1 prekės vienetui – _____ Eur be PVM). Kokybės kriterijaus piniginė išraiška reiškia sumą, kuria, negavęs balų už šį  kriterijų tiekėjas turėtų sumažinti kainą, siekdamas konkuruoti su kitu tiekėju, gavusiu atitinkamą kokybės balą. T. y. pagal Perkančiosios organizacijos nustatytą formulę E = K+T+V+RL+G teoriškai tiekėjai, surinkę 0 kokybės balų, galės konkuruoti su pasiūlymu, surinkusiu visus 30 kokybės balų, tik tada, kai pasiūlys _____ Eur be PVM mažesnę kainą. Kita vertus, simuliacijų metodu gauta kokybės balų piniginė išraiška, parodo skirtumus kiek Perkančioji organizacija už geresnę kokybę/kriterijų yra pasirengusi mokėti daugiau. Pvz., šiuo atveju, serviso inžinieriaus reakcijos laiko (RL) kriterijaus reikšmių skirtumas tarp ≥24 val. ir ≤6 val. suteikia 10 balų pranašumą, kurių ekonominė išraiška šiame Pirkime yra apie _____ Eur be PVM. [2:  Pirkimo vertė nėra viešinama] 

Atsižvelgiant į tai, jog kokybės kriterijų svoris ekonominio naudingumo įvertinime yra itin reikšmingas, Tarnyba rekomenduoja pakartotinai įsivertinti pasirinktų ekonominio naudingumo kriterijų lyginamųjų svorių pagrįstumą ir proporcingumą, atsižvelgiant į tai, kad Įstatymo 17 straipsnio 2 dalies 1 punktas įpareigoja perkančiąsias organizacijas siekti, jog prekėms įsigyti skirtos lėšos būtų naudojamos racionaliai, o vykdant pirkimą turi būti užtikrinama tiekėjų konkurencija.

2. Dėl pirkimo sąlygų

Pirkimo specialiųjų sąlygų 1.6 p. nuodyta: „Atliekamas žaliasis pirkimas. Pirkimas vykdomas vadovaujantis Lietuvos Respublikos aplinkos ministro 2011 m. birželio 28 d. įsakymo Nr. D1-508 „Dėl Aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“  4.4.4 punktu. Aplinkos apaugos kriterijai nustatyti specialiųjų pirkimo sąlygų 
2 priede ,,Šakinio krautuvo techninė specifikacija“ (toliau – 2 priedas) ir Pirkimo sąlygų 9 priede „Prekių viešojo pirkimo-pardavimo sutarties projektas“ (toliau – 9 priedas).“ 
Perkančiosios organizacijos paprašius nurodyti 2 ir 9 priedų punktus, kuriuose yra nustatyti aplinkos apsaugos reikalavimai, Perkančioji organizacija paaiškino: „Specialiųjų pirkimo sąlygų 
2 priede ,,Šakinio krautuvo techninė specifikacija“ 2.3 punkte ir Specialiųjų pirkimo sąlygų 9 priede „Prekių viešojo pirkimo-pardavimo sutarties projektas“ 3.8 punkte. Personalo, eksploatuojančio, atliekančio kasdieninę krautuvo priežiūrą bei po garantinį techninį aptarnavimą, mokymai, kurie turi būti pravedami pagal ekonominio vairavimo ir ekologinio naudojimo /aptarnavimo principus“.
Tarnyba atkreipia dėmesį, kad Specialiųjų pirkimo sąlygų 2 priede ,,Šakinio krautuvo techninė specifikacija“ 2.3 punkte nurodyta: „Personalo mokymas. Turi būti numatytas personalo ne mažiau kaip 10 žmonių, eksploatuojančio, atliekančio kasdieninę krautuvo priežiūrą bei po garantinį techninį aptarnavimą, mokymas.“, specialiųjų pirkimo sąlygų 9 priede „Prekių viešojo pirkimo-pardavimo sutarties projektas“ 3.8 punkte nurodyta: „Pardavėjas, pristatęs prekes, per 30 (trisdešimt) dienų nuo prekės priėmimo – perdavimo akto pasirašymo dienos įsipareigoja apmokyti ne mažiau kaip 10 (dešimt) asmenų (darbuotojų, atsakingų už techninę prekės priežiūrą ir eksploatavimą) apie kasdieninę Prekės priežiūrą bei po garantinį techninį aptarnavimą.“
Tarnyba pažymi, kad nei viename iš aukščiau paminėtų punktų nėra nurodyta, kad personalo, eksploatuojančio, atliekančio kasdieninę krautuvo priežiūrą bei po garantinį techninį aptarnavimą, mokymai, turi būti pravedami pagal ekonominio vairavimo ir ekologinio naudojimo /aptarnavimo principus.
Atsižvelgiant į tai, Tarnyba rekomenduoja patikslinti pirkimo dokumentus, juose aiškiai nurodant, aplinkos apsaugos reikalavimus, kuriuos Perkančioji organizacija taiko Pirkime ir numatyti sutartyje sankciją už šių reikalavimų nesilaikymą. 

3. Dėl prekių viešojo pirkimo-pardavimo sutarties projekto

3. 
3.1. Sutarties projekto specialiosios dalies (toliau – SSD) 4.2 papunktyje nurodyta, kad „Pirkėjui nusprendus gali būti mokamas avansas iki 30 (trisdešimt) procentų nuo užsakymo vertės be PVM.“
Tarnybos vertinimu, nurodyta sąlyga įtvirtina vienašališką Perkančiosios organizacijos diskreciją bei neapibrėžtumą Pirkimo sutarties vykdymo metu, nes palieka neaiškumą, ar avansas apskritai bus išmokėtas ir kokio tikslaus dydžio jis bus. Neapibrėžtos avanso mokėjimo sąlygos neleidžia tiekėjams tiksliai įvertinti savo finansinių srautų, gamybos/tiekimo finansavimo rizikų,  apskaičiuoti pasiūlymo kainos, todėl gali turėti įtakos ne tik pasiūlymo kainai, bet ir tiekėjų apsisprendimui dalyvauti arba nedalyvauti pirkime, neužtikrina skaidrumo principo laikymosi sutarties vykdymo metu bei gali ateityje sudaryti prielaidas subjektyviam ir (ar) ginčytinam sutarties vykdymui.  Atkreiptinas dėmesys, kad Pirkimo dokumentuose turi būti aiškiai nurodoma, ar bus mokamas avansas tiekėjui ir jeigu Perkančioji organizacija nusprendžia konkrečiame pirkime mokėti avansą, tuomet tai turi būti aiškiai nurodoma pirkimo dokumentuose, taip pat pirkimo dokumentuose turi būti nurodytas jo dydis ir jis turi būti mokamas, nebent pats tiekėjas jo atsisakytų (DUK). Atsižvelgiant į tai, rekomenduojama patikslinti Sutarties specialiosios dalies 
4.2 papunktį.
3.2. SSD 4.3 papunktyje nurodyta, kad sąskaitos-faktūros turi būti teikiamos naudojantis sąskaitų administravimo bendrosios informacinės sistemos (SABIS) priemonėmis, tačiau Sutarties projekto bendrosios dalies (toliau – SBD) 2.13 papunktyje nurodyta, kad  „Visi Pirkimo sutarties mokėjimų dokumentai yra teikiami naudojantis informacinės sistemos „E.sąskaita“ priemonėmis. Pasikeitus teisės aktų nuostatoms dėl mokėjimo dokumentų pateikimo naudojantis informacine sistema „E. sąskaita“, atitinkamai taikomas tuo metu galiojantis teisinis reguliavimas.“ Atsižvelgiant į tai, kad nuo 2024 m. rugpjūčio 30 d. „E. sąskaita“ nebepasiekiama (ją pakeitė Sąskaitų administravimo bendrosios informacinės sistema (SABIS)), rekomenduojama patikslinti SBD 2.13 papunktį.
3.3. SBD 2.6–2.10 papunkčiuose nustatyta tiesioginio atsiskaitymo su subtiekėjais galimybė ir tvarka. Atkreiptinas dėmesys, kad VPĮ 88 straipsnio 2 dalyje taip pat nustatyta perkančiosios organizacijos pareiga ne vėliau kaip per 3 darbo dienas nuo informacijos apie pasirinktus subtiekėjus gavimo dienos raštu informuoti subtiekėją apie tiesioginio atsiskaitymo galimybę. 
Atsižvelgiant į tai, Tarnyba rekomenduoja peržiūrėti ir patikslinti SBD nustatytą tiesioginio atsiskaitymo su subtiekėjais tvarką, kad ji visa apimtimi atitiktų Įstatymo 88 straipsnio 2 dalyje nustatytą teisinį reglamentavimą.
3.4. SBD 9.2 papunktyje nurodyta, kad Pirkėjas turi teisę (atitinkamai įspėjęs tiekėją) vienašališkai nutraukti Sutartį dėl esminio Sutarties pažeidimo. Vienu iš esminiu Sutarties pažeidimu būtų laikoma, jeigu Sutarties galiojimo laikotarpiu Pardavėjas yra įtraukiamas į Nepatikimų tiekėjų ar Melagingą informaciją pateikusių tiekėjų sąrašus (9.2.8 papunktis).
Atkreiptinas dėmesys, kad Įstatymo 91 straipsnio 4 dalyje nurodyta: „Šiame straipsnyje nurodytos informacijos paskelbimo tikslas – informuoti perkančiąsias organizacijas, perkančiuosius subjektus ar suteikiančiąsias institucijas apie pirkimo sutarties neįvykdžiusius ar netinkamai ją įvykdžiusius tiekėjus.“ Tiekėjo įtraukimas į tam tikrą sąrašą, pvz., Nepatikimų tiekėjų sąrašą, savaime dar nereiškia automatinio pasiūlymo atmetimo ar sutarties nutraukimo. Perkančioji organizacija turi įvertinti tiekėjo padarytą esminį sutarties pažeidimą bei jo galimą įtaką sutarties vykdymui, ar tiekėjo pašalinimas iš pirkimo procedūros proporcingas vertinamam tiekėjo elgesiui. Pažymėtina, kad Pirkimo vykdytojas nėra automatiškai saistomas kito pirkimo vykdytojo per ankstesnį viešąjį pirkimą atlikto vertinimo bei priimto sprendimo (žr. ESTT sprendimą byloje Nr. C 267/18 Compania Naţională de Administrare a Infrastructurii Rutiere SA), o kiekvienu atveju sprendimus turi priimti savarankiškai. Pirkimo vykdytojui – ir tik jam – yra Įstatymu suteikti įgaliojimai įvertinti kiekvieno dalyvio sąžiningumą ir patikimumą ir, atsižvelgiant į proporcingumo principą, nuspręsti, ar tiekėjas turi būti pašalintas iš viešojo pirkimo procedūros. Taigi, tiekėjo įtraukimas į Nepatikimų tiekėjų sąrašą, buvimas jame, teismo patvirtinta taikos sutartis iš jo išbraukiant tiekėją yra tik informacija pirkimo vykdytojams apie pirkimo sutarties neįvykdžiusius ar netinkamai ją įvykdžiusius tiekėjus. 
Apibendrinant tai, kas išdėstyta, Tarnyba rekomenduoja pakartotinai įvertinti, ar tiekėjo įtraukimas į Nepatikimų tiekėjų ar Melagingą informaciją pateikusių tiekėjų sąrašus turi būti laikomas esminiu vykdomos Sutarties pažeidimu ir sąlyga nutraukti dėl to Sutartį yra proporcinga.
3.5. Vadovaujantis Įstatymo 87 straipsnio 1 dalimi pirkimo sutartys sudaromos taikant Tarnybos patvirtintas tipines pirkimo sutarčių sąlygas, išskyrus atvejus, kai šios sąlygos: 1) nėra taikytinos perkamam objektui arba 2) nėra pritaikomos dėl perkamo objekto ypatumų ir perkančioji organizacija pagrindžia savo sprendimą netaikyti tipinių pirkimo sutarčių sąlygų. Pagrindimas nurodomas Įstatymo 96 straipsnio 2 dalies 1 punkte nurodytoje ataskaitoje. 
Pirkimo sąlygų 9 priede pateiktas „Prekių viešojo pirkimo-pardavimo sutarties projektas“ parengtas netaikant Tarnybos direktoriaus 2024 m. vasario 8 d. įsakymu Nr. 1S-19 patvirtintų Prekių viešojo pirkimo–pardavimo sutarties tipinių sąlygų (toliau – Sutarties tipinės sąlygos). 
Atsižvelgiant į tai, Tarnyba rekomenduoja ateityje vykdomuose pirkimuose naudoti Sutarties tipines sąlygas.

4. Dėl techninės specifikacijos

Primename, jog vadovaujantis Įstatymo 37 straipsnio 3 dalimi techninė specifikacija turi užtikrinti konkurenciją ir nediskriminuoti tiekėjų. Pirkimo vykdytojo nustatyti aukšti arba itin specifiniai reikalavimai (pavyzdžiui, svoriui, matmenims, medžiagiškumui ir pan.) pateisinami tik tada, jeigu, atsižvelgiant į pirkimo dokumentus, šie reikalavimai neišvengiamai kyla iš viešojo pirkimo sutarties dalyko ir pirkimo vykdytojas turi patikimą ir įtikinamą tokių reikalavimų nustatymo pagrindimą. 
Tarnyba prašė Perkančiosios organizacijos (2026 m. rugsėjo 11 d. el. laiškas) nurodyti  bent kelis gamintojus ir jų siūlomus transporto priemonių modelius, kurie visiškai atitinka techninės specifikacijos reikalavimų visumą, taip pat nurodyti kurie tiekėjų siūlomi konkretūs modeliai atitinka visus (dalį) kokybės kriterijus. Perkančioji organizacija nurodė kelis skirtingus krautuvų modelius ir pateikė šių prekių pardavėjų svetainių internetines nuorodas, kuriose pateikiami šių modelių aprašymai ir techniniai duomenys. Atsižvelgiant į tai, kad šiose nuorodose pateikiama tik dalis krautuvų techninių duomenų, nėra galimybės įsitikinti, kad šie modeliai visiškai atitinka techninės specifikacijos reikalavimų visumą, Tarnyba informuoja, kad atliks šio Pirkimo procedūrų stebėseną iki susipažinimo su pasiūlymais ir pasiūlymų vertinimo ir laimėtojo nustatymo pabaigos. Tarnyba prašo:
- susipažinus su pasiūlymais, pateikti informaciją apie gautus pasiūlymus, nurodant tiekėjus, gamintojus ir jų siūlomus modelius bei informaciją apie pasiūlymų kainas;
- įvertinus gautus pasiūlymus, pateikti informaciją apie nustatytą laimėtoją nurodant Pirkimą laimėjusį tiekėją ir jo pasiūlytą prekę (gamintoją, modelį ir kainą);
- pateikti informaciją apie Pirkimo procedūrų pabaigą, jei nebus gauta pasiūlymų, visi pasiūlymai bus atmesti arba Perkančioji organizacija priims sprendimą nutraukti Pirkimo procedūras.

Atsižvelgdama į tai, kas nurodyta, Tarnyba rekomenduoja patikslinti Pirkimo dokumentus pagal Rekomendacijoje pateiktas pastabas. Primename, kad Perkančioji organizacija, patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir pratęsti pasiūlymų pateikimo terminą.
